"7.1 NYAMBO TAVHI/ DAILEKITHI Daiḽekiti – lushaka lwa luambo lwo sikwaho/vhumbwaho nga tshitshavha tshnkene tsha vhathu; lwo fhambana zwi khagala na zwivhumbeo zwiṅwe zwa luambo luthihi nalwo zwi tshi itiswa nga maipfi, zwivhumbeo na/kana mubulo wa maipfi. Daiḽekiti ndi u fhamana huṅwe na huṅwe ha luambo lwa muvhundu, lwa matshilisano na lwa murafho. Phambano dza luambo dzi baḓekanywaho na daiḽekiti dzi nga itea kha vhuimo vhuṅwe na vhuṅwe ha luambo, ngauralo hu nga katela mubulo wa maipfi, phambano ya kushumisele kwa girama, simantiki, na luambo. 7.1.Daiḽekiti i nga khethekanywa nga tshaka dza 3. a) Daiḽekiti ya muvhundu/kusi (Regional/geographical dialects): phambano ya luambo lu ambiwaho kha vhupo ha muvhundu/kusi kwonokwo. b) Daiḽekiti ya tshifhinga (Temporal dialects): phambano ya luambo lu shumiswaho kha tshifhinga tshikene tsha ḓivhazwakale ya nyaluwo yalwo. c) Daiḽekiti ya matshilisano/soshioḽekiti: phambano ya luambo lu shumiswaho nga vhathu vha wanalaho kha kiḽasi nkene ya matshilisano. Theme daiḽekiti ya matshilisano ḽi shumiswa kha u ṱalusa phambano kha kuambele/zwipitshi ku baḓekanywaho na kiḽasi kana zwigwada zwo fhambanaho zwa matshilisano. Musi daiḽekiti ya muvhundu yo ḓisendeka nga muvhundu/kusi, daiḽekiti ya matshilisano i thoma ngomu zwitshavhani zwa matshilisano nahone i na vhushaka na zwithu zwo fhambanaho. Daiḽekiti ya matshilisano i nga dovha ya khethekanywa zwi tshi itiswa nga mbeu, vhukale, tshigwada tsha murafho, vhurereli, na kiḽasi. Idiolekiti (Idiolects): phambano ya luambo lu shumiswaho nga muthu ene muṋe, lu tshi fhambana na lwa vhaṅwe zwi tshi itiswa nga mubulo, girama na ḓivhaipfi. Luambo lwo tendeliwaho (The standard language) lu nga vha lu shumiseswaho nga vhathu vhanzhi, lu dzhiiwaho lu lwa khwiṋe kha vhudavhidzani ha zwa matshilisano. Ndi luambo lune lwa shumiswa nga zwiimiswa zwa muvhuso, zwa vhulamukanyi, nga media nnzhi, na kha zwiimiswa zwa pfunzo. 7.2 REDZHISIṰARA NDI MINI? NDI MATSHELONI VHO PHURESIDENNDE. RI KHOU TAKALELA MADALO AVHO. 60 GAIDI YA U ḒIGUDISA YAKUSHUMISELE KWO KHETHEAHO KWA LUAMBO (KKL) | TSHIVENḒA"